ലോകത്തെ ഏറ്റവും വില കുറഞ്ഞ് സ്മാർട്ട് ഫോൺ ഫ്രീഡം 251 ഏറെക്കാലം വാർത്തകളിൽ നിറഞ്ഞുനിന്നിരുന്നു . ഒടുവിൽ ഫ്രീഡം 251 ബുക്ക് ചെയ്തവരെല്ലാം നിരാശപ്പെടേണ്ടി വന്നു . ഇതുവരെ അധികമാർക്കും ഫോൺ ലഭിച്ചതായി വിവരമില്ല . എന്നാൽ ഇപ്പോൾ 501 രൂപയ്ക്ക് സ്മാർട്ട് ഫോൺ എന്ന വാഗ്ദ്ധാനവുമായി പുതിയൊരു മോഡൽ കൂടി രംഗപ്രവേശം ചെയ്യുകയാണ് . ചാംപ്വൺ സി1 എന്ന മോഡലാണ് 501 രൂപയ്ക്ക് വിൽക്കാൻ തയ്യാറെടുക്കുന്നത് . ഫിംഗർപ്രിന്റ് സ്കാനർ , രണ്ടു ജിബി റാം , 16 ജിബി ഇന്റേണൽ മെമ്മറി എന്നിവയാണ് ചാംപ്വൺ സി1 സ്മാർട്ട് ഫോണിന്റെ പ്രധാന സവിശേഷതകൾ . എന്നാൽ പുതിയ ഫോൺ വിപണിയിൽ ഇറക്കുന്നതിന് സെയിൽ പ്രൊമോഷനായി മാത്രമാണ് 501 രൂപയ്ക്ക് വിൽക്കുന്നത് . അധികം വൈകാതെ 8000 രൂപയ്ക്കായിരിക്കും ഈ ഫോൺ ഔദ്യോഗികമായി പുറത്തിറക്കുകയെന്നും കമ്പനി വൃത്തങ്ങൾ പറയുന്നു . ഫ്ലാഷ് സെയിലിനായുള്ള രജിസ്ട്രേഷൻ ഓഗസ്റ്റ് 22 മുതൽ തുടങ്ങിയിട്ടുണ്ട് . ഇങ്ങനെ രജിസ്റ്റർ ചെയ്യുന്നവർക്ക് മാത്രമാണ് 501 രൂപയ്ക്ക് ഫോൺ വാങ്ങാനാകുക . ക്യാഷ് ഓൺ ഡെലിവറിയായി സെപ്റ്റംബർ രണ്ടിന് നടക്കുന്ന ആദ്യ ഫ്ലാഷ് സെയിൽ വഴി ഫോൺ വാങ്ങാനാകും . അഞ്ച് ഇഞ്ച് ഐപിഎസ് ഡിസ്പ്ലേ , 1.3 ജിഗാഹെർട്സ് ക്വാഡ് - കോർ പ്രോസസർ , എട്ടു മെഗാപിക്സൽ ക്യാമറ , അഞ്ച് മെഗാപിക്സൽ ഫ്രണ്ട് ക്യാമറ എന്നിവയാണ് ഈ ഫോണിന്റെ മറ്റു സവിശേഷതകൾ .